Boer deur man met panga aangeval | Netwerk24
Kabeldiefstal 'nie gestuit met belasting'
Die uitvoerbelasting wat van volgende jaar af op skroot sal geld, sal nie die onwettige handel in en uitvoer van kabeldiefstal bekamp nie, maan belastingkenners.
Boer deur man met panga aangeval
Deur Reneilwe Dhludhlu 01 Junie 2017 13:32
'n Boer is erg beseer nadat hy Donderdag kort ná middernag met 'n panga in sy motorhuis op sy plaas in Heidelberg, Gauteng, deur 'n man aangeval is.
Jack Botha (76) van die plaas Bothaskraal het Woensdag omstreeks 23:30 na buite gegaan nadat 'n brand op die plaas ontstaan het.
Sers. Harry Manaka, polisiewoordvoerder, sê Botha het ander boere in die omgewing ontbied om hom te help om die brand te blus.
"Hy was seker in 'n haas toe hy sy huis verlaat het en het vergeet om sy motorhuis te sluit. Nadat hulle die brand geblus het, het hy terug na sy huis gegaan en toe het 'n aanvaller skielik uit die motorhuis met 'n panga in sy hand gespring," sê Manaka.
Hy sê die panga wat gebruik is om Botha mee aan te val, is nie die boer s'n nie.
Die aanvaller het Botha met die panga oor sy kop en arms geslaan en hy het ernstige beserings opgedoen. Hy het toe om hulp geskree en die ander boere het hom te hulp gesnel.
Botha is onmiddellik na 'n hospitaal in Heidelberg geneem. Boere van die omgewing wat op sy noodkreet gereageer het se soektog na die aanvaller was egter tevergeefs.
"Hy het ernstige beserings op die kop opgedoen en moes vir 'n noodoperasie gaan. Sy toestand is stabiel," sê Manaka.
Hy sê die motief vir die aanval is onbekend omdat die aanvaller niks gevat het of die motor se sleutels of kontant geëis het nie.